b'\n_START_ARTICLE_\nDakar\n_START_PARAGRAPH_\nDakar je glavno mesto Senegala in z nekaj ve\xc4\x8d kot milijon prebivalci (leta 2005) najve\xc4\x8dje mesto te zahodnoafri\xc5\xa1ke dr\xc5\xbeave. V \xc5\xa1ir\xc5\xa1em velemestnem obmo\xc4\x8dju po oceni \xc5\xbeivi 2,5 milijona ljudi. Je pomembno pristani\xc5\xa1ko mesto, ki le\xc5\xbei ob severovzodni obali Zelenega rta, skrajne zahodne to\xc4\x8dke Afrike, na polovici poti med izlivi rek Gambija in S\xc3\xa9n\xc3\xa9gal v Atlantski ocean. Poleg strate\xc5\xa1ke lege na skrajnem zahodu celine je za pristani\xc5\xa1ko dejavnost ugodna tudi za\xc5\xa1\xc4\x8dita, ki mu jo nudijo apnen\xc4\x8dasti klifi Zelenega rta in jo dopolnjuje sistem umetnih valolomov. Predel mesta, imenovan le Plateau, je administrativno in finan\xc4\x8dno sredi\xc5\xa1\xc4\x8de dr\xc5\xbeave. Dakar kot celota ima zaradi osrednje vloge v politiki kozmopolitski zna\xc4\x8daj, v nasprotju s preostankom Senegala._NEWLINE_Mesto so leta 1857 ustanovili Francozi na ozemlju ljudstva Lebou; v kolonialnem \xc4\x8dasu je bil prestolnica kolonije Francoska Zahodna Afrika. Hiter razvoj infrastrukture in standarda bivanja skozi 20. stoletje je povzro\xc4\x8dil velik razkorak med mestom in preostankom dr\xc5\xbeave ter redno spro\xc5\xbeal konflikte med bogatimi in revnimi prebivalci. Slednji so bili odstranjeni iz uglednej\xc5\xa1ih predelov v barakarska naselja ob obrobju, ki so se \xc5\xa1irila tudi zaradi priseljencev s pode\xc5\xbeelja. Velika ve\xc4\x8dina prebivalcev je Muslimanov._NEWLINE_Danes je mesto \xc5\xa1ir\xc5\xa1e znano predvsem po prireditvi Reli Dakar, vsakoletni vzdr\xc5\xbeljivostni moto\xc5\xa1portni preizku\xc5\xa1nji s ciljem v Dakarju, \xc4\x8deprav so v zadnjih letih zaradi politi\xc4\x8dne nestabilnosti v Senegalu dirke organizirane v Ju\xc5\xbeni Ameriki.'